和柯山先生讀中興碑
作者：李洪
朝代：宋

paragraphs: 曲江罷相迹如掃，滿朝媕娿無諫草。
動地漁陽鼙鼓驚，舊將半死哥舒老。
蜀道乘騾萬里來，不識平原濟世才。
倉皇靈武送玉冊，豈顧九廟蒙塵埃。
天開地闢扶皇紀，李郭功成安史死。
一日三朝有深意，臣結胸中老文字。
麻鞵詩老脫賊來，北征自足配磨崖。
我思瀟湘不易到，誰持墨本心眼開。
鑒古評詩增感慨，無逸圖亡山水在。
君不見阿忠少日歷艱貧，湯餠曾持半臂賣。